P6_TA(2006)0352

Evropsko pogodbeno pravo

Resolucija Evropskega parlamenta o evropskem pogodbenem pravu

Evropski parlament,

- ob upoštevanju svoje resolucije z dne 23. marca 2006 o evropskem pogodbenem pravu in spremembi pravnega reda Skupnosti: pot naprej [1],

- ob upoštevanju svojih resolucij z dne 26. maja 1989 o ukrepu za uskladitev zasebnega prava držav članic [2], z dne 6. maja 1994 o usklajevanju določenih področij zasebnega prava držav članic [3], z dne 15. novembra 2001 o približevanju civilnega in gospodarskega prava držav članic [4] in z dne 2. septembra 2003 o sporočilu Komisije Evropskemu parlamentu in Svetu — Bolj usklajeno evropsko pogodbeno pravo — akcijski plan [5],

- ob upoštevanju prvega letnega poročila Komisije z dne 23. septembra 2005 o napredku v zvezi z evropskim pogodbenim pravom in pregledom pravnega reda Skupnosti (KOM(2005)0456), v katerem Komisija ugotavlja, da bo pregled pravnega reda Skupnosti o varstvu potrošnikov prispeval k razvoju širšega skupnega referenčnega okvira,

- ob upoštevanju sporočila Komisije Evropskemu parlamentu in Svetu z dne 11. oktobra 2004 o evropskem pogodbenem pravu in spremembi pravnega reda Skupnosti: pot naprej (KOM(2004)0651), v katerem Komisija ugotavlja, da "bo po potrebi skupni referenčni okvir pri predložitvi predlogov uporabila kot orodje za izboljšanje kakovosti in skladnosti obstoječega pravnega reda in prihodnjih pravnih instrumentov na področju pogodbenega prava",

- ob upoštevanju člena 108(5) svojega Poslovnika,

A. ker je v svoji resoluciji z dne 23. marca 2006 poudarila, da ni jasno, kakšni bodo praktični rezultati pobude o evropskem pogodbenem pravu in na kateri pravni osnovi bodo sprejeti morebitni zavezujoči instrumenti,

B. B ker je v svoji resoluciji z dne 23. marca 2006 med drugim zahtevala, da Komisija poda izjavo tem, na kakšen način namerava pri svojem nadaljnjem delu upoštevati rezultate delavnic skupnega referenčnega okvira in raziskovalnih skupin,

1. ponavlja svoje prepričanje, da enoten notranji trg ne more brezhibno delovati brez nadaljnjih korakov k uskladitvi civilnega prava;

2. opozarja, da je pobuda o evropskem pogodbenem pravu najpomembnejša pobuda, ki poteka na področju civilnega prava;

3. močno podpira pristop širšega skupnega referenčnega okvira o vprašanjih splošnega pogodbenega prava, ki presegajo področje varstva potrošnikov;

4. poudarja, da bi se moralo poleg dela na pregledu pravnega reda Skupnosti o varstvu potrošnikov delo na širšem skupnem referenčnem okviru nadaljevati; poziva Komisijo, naj poleg dela na pregledu pravnega reda Skupnosti o varstvu potrošnikov nadaljuje delo na širšem skupnem referenčnem okviru;

5. poudarja, da bi moralo biti, kljub temu, da končni cilj in pravna oblika skupnega referenčnega okvira še nista jasna, delo na projektu dobro opravljeno, ob upoštevanju dejstva, da je lahko dolgoročni rezultat zavezujoč instrument; razne možnosti s ciljem in pravno obliko prihodnjega instrumenta bi morale biti še naprej odprte;

6. poziva Komisijo, naj ob predstavitvi novih zakonodajnih predlogov upošteva dolgoročno perspektivo skupnega referenčnega;

7. poziva še naprej Komisijo, naj v delo na skupnem referenčnem okviru vključi Parlament.

8. naroči svojemu predsedniku, naj to resolucijo posreduje Svetu in Komisiji.

[1] Sprejeta besedila, P6_TA(2006)0109.

[2] UL C 158, 26.6.1989, str. 400.

[3] UL C 205, 25.7.1994, str. 518.

[4] UL C 140 E, 13.6.2002, str. 538.

[5] UL C 76 E, 25.3.2004, str. 95.

--------------------------------------------------